OB versoek om Zuma se Gupta-bande te ondersoekAdv. Thuli Madonsela, die Openbare Beskermer Foto: Universiteit Stellenbosch (US) Thuli Madonsela, openbare beskermer, is gevra om ŉ ondersoek te doen na pres. Jacob Zuma se beweerde misbruik van mag na aanleiding van die bewerings dat die Gupta-familie ŉ invloed het rakende die aanstel van ministers. Mmusi Maimane, leier van die DA, het gesê Madonsela is “die mees geskikte persoon om die saak te ondersoek”. Die DA het Donderdag klagtes teen Ajay en Atul Gupta aanhangig gemaak. Mmaimane wil hê Madonsela moet ondersoek instel of Zuma die Wet op die Etiek van Lede van die Uitvoerende Gesag oortree het en hom aan belangekonflik blootgestel het deur sy posisie te misbruik om homself en ander te verryk. Dit volg nadat die adjunkminister van finansies, Mcebisi Jonas, Woensdag gesê het die Gupta-familie het vir hom die pos van minister van finansies aangebied kort voor Zuma vir Nhlanhla Nene in Desember die trekpas gegee het. Vytjie Mentor, voormalige ANC-LP, het ook beweer die familie het haar ŉ pos as minister aangebied.